
Predmet nabave:  Usluga izrade energetskog pregleda, energetskog certifikata, analize postojećeg stanja i digitalizacija postojeće dokumentacije

TEHNIČKA SPECIFIKACIJA
Predmet nabave
Predmet nabave je usluga izrade izvješća o energetskom pregledu, energetskog certifikata, analize postojećeg stanja te digitalizacije postojeće projektne dokumentacije zgrade Sveučilišta u Dubrovniku na adresi Ćira Carića 4, 20 000 Dubrovnik, ukupne bruto građevinske površine približno 6.395 m².
Izrađena dokumentacija služit će kao stručna i tehnička podloga za izradu projektne dokumentacije energetske obnove zgrade.
Energetski pregled i energetski certifikat
Odabrani ponuditelj dužan je izvršiti pregled zgrade i raspoložive tehničke dokumentacije, prikupiti potrebne podatke o građevinskim elementima, načinu korištenja zgrade, potrošnji energije i postojećim tehničkim sustavima te provesti energetski pregled zgrade.
Na temelju provedenog energetskog pregleda potrebno je izraditi izvješće o energetskom pregledu i energetski certifikat zgrade sa složenim tehničkim sustavom, u skladu s važećim propisima i pravilima struke.
U izradi izvješća i energetskog certifikata moraju sudjelovati ovlaštene osobe za energetsko certificiranje građevinske odnosno arhitektonske, strojarske i elektrotehničke struke. Jedna od navedenih osoba mora biti imenovana glavnim energetskim certifikatorom.
Analiza postojećeg stanja
Analiza postojećeg stanja mora obuhvatiti pregled i stručnu ocjenu postojećeg stanja zgrade, osobito građevinskih elemenata ovojnice, strojarskih i elektrotehničkih sustava te drugih elemenata relevantnih za planiranu energetsku obnovu.
U analizi je potrebno opisati utvrđeno stanje, evidentirati uočene nedostatke i odstupanja te navesti okolnosti i ograničenja koja je potrebno uzeti u obzir pri izradi projektne dokumentacije energetske obnove.
Analizu postojećeg stanja moraju potpisati i ovjeriti ovlašteni inženjer građevinarstva, ovlašteni inženjer strojarstva te ovlaštena osoba za izradu elaborata zaštite od požara, svatko u okviru svojeg stručnog područja.
Digitalizacija postojeće dokumentacije
Postojeću projektnu dokumentaciju koju Naručitelj posjeduje u papirnatom obliku potrebno je digitalizirati u otvoreni i uređivi DWG format. Digitalizacija obuhvaća raspoložive tlocrte, presjeke, pročelja i sheme stolarije.
Prije izrade digitalnih podloga odabrani ponuditelj dužan je raspoloživu dokumentaciju provjeriti i usporediti sa stvarnim stanjem na terenu. Uočena odstupanja između postojeće dokumentacije i stvarnog stanja potrebno je evidentirati i odgovarajuće prikazati u izrađenoj dokumentaciji.
DWG datoteke moraju biti pregledne, pravilno označene i organizirane po odgovarajućim slojevima te pripremljene za daljnju uporabu pri projektiranju energetske obnove zgrade.
Digitalizacija postojeće dokumentacije ne podrazumijeva izradu cjelovite arhitektonske snimke izvedenog stanja, osim evidentiranja odstupanja koja se mogu utvrditi pregledom zgrade.
Usklađenost i predaja dokumentacije
[bookmark: _GoBack]Svi dijelovi izrađene dokumentacije moraju biti međusobno usklađeni te izrađeni u skladu s važećim propisima, pravilima struke, stvarnim stanjem zgrade i zahtjevima iz ove Dokumentacije o nabavi.
Odabrani ponuditelj dužan je Naručitelju predati:
· izvješće o energetskom pregledu; 
· energetski certifikat; 
· analizu postojećeg stanja; 
· digitaliziranu projektnu dokumentaciju u DWG formatu; 
· pripadajuće grafičke i tekstualne priloge u PDF formatu. 
Tekstualna dokumentacija mora biti izrađena na hrvatskom jeziku, a dokumenti za koje je propisano potpisivanje i ovjeravanje moraju biti potpisani i ovjereni od strane odgovarajućih ovlaštenih osoba.
Napomena
Sve aktivnosti potrebne za pregled zgrade i dokumentacije, prikupljanje i obradu podataka, provedbu potrebnih izračuna, izradu, međusobno usklađivanje i predaju cjelokupne dokumentacije smatraju se sastavnim dijelom predmeta nabave i uključene su u ponuđenu cijenu

